ຝຣັ່ງ ຈັບແມ່ຍິງ ຫົວຮຸນແຮງ 3 ຄົນ ພົວພັນກັບ ການໂຈມຕີ ທີ່ອາດມີຂຶ້ນ
ພວກແມ່ຍິງທັງ 3 ພວມວາງແຜນ ກໍ່ຄວາມຮຸນແຮງຄັ້ງໃໝ່ ອີງຕາມການເປີດເຜີຍ ຂອງເຈົ້າໜ້າທີ່ຕຳຫຼວດ.
ຕຳຫຼວດຝຣັ່ງ ໄດ້ຈັບຜູ້ຕ້ອງສົງໄສແມ່ຍິງ 3 ຄົນທີ່ຖືກກ່າວຫາວ່າ ມີສ່ວນພົວ ພັນໃນການ ວາງແຜນໂຈມຕີ ດ້ວຍລົດລະເບີດທີ່ມີຖັງແກັສ 6 ຖັງ ທີ່ຖືກຄົ້ນພົບໃນອາທິດນີ້ຢູ່ນະຄອນ ຫລວງປາຣີ ລັດຖະມົນຕີກະຊວງພາຍໃນ ທ່ານ Bernard Cazeneuve ກ່າວວ່າ ແມ່ຍິງທັງ 3 ທີ່ມີ ອາຍຸລະຫວ່າງ 19 ຫາ 39 ປີ “ແມ່ນພວກຫົວຮຸນແຮງຈັດທີ່ກະກຽມ ກໍ່ຄວາມຮຸນແຮງຄັ້ງໃໝ່ແລະຈະມີຂຶ້ນໃນໄວໆນີ້ ” ການຈັບກຸມດັ່ງກ່າວ ແມ່ນຜົນຂອງການສືບສວນ ກ່ຽວກັບລົດຄັນນຶ່ງ ທີ່ບັນຈຸຖັງແກັສ 6 ຖັງ ຊຶ່ງໄດ້ຖືກພົບເຫັນໃກ້ໆພະວິຫານ Notre Dame ໃນນະຄອນປາຣີ ເມື່ອຕົ້ນອາທິດນີ້ ເຈົ້າຂອງລົດແມ່ນພໍ່ຂອງແມ່ຍິງຄົນນຶ່ງ ໃນຈຳນວນຜູ້ຕ້ອງສົງໄສທັງສາມ ມີແມ່ຍິງຄົນນຶ່ງໄດ້ຖືກຍິງ ໃນລະຫວ່າງການຈັບກຸມ ແລະຕຳຫຼວດຜູ້ນຶ່ງ ກໍຖືກແທງ ນັບແຕ່ຕົ້ນປີ 2015 ເປັນຕົ້ນມາ ມີຫລາຍກວ່າ 200 ຄົນ ໄດ້ເສຍຊີວິດຍ້ອນການໂຈມຕີຂອງພວກກໍ່ການຮ້າຍຢູ່ທີ່ປະເທດຝຣັ່ງ ທ່ານ Cazeneuve ກ່າວວ່າ ໃນປີນີ້ມີຜູ້ຖືກຈັບ ແລ້ວ 260 ຄົນ ທີ່ພົວພັນກັບກິດຈະການກໍ່ການຮ້າຍຢູ່ທີ່ປະເທດຝຣັ່ງ ພະນັກງານຄົນນຶ່ງ ຂອງຮ້ານກິນດື່ມທີ່ຕັ້ງຢູ່ໃກ້ໆພະວິຫານ Notre Dame ໄດ້ແຈ້ງໃຫ້ເຈົ້າໜ້າທີ່ຊາບໃນວັນອາທິດທີ່ຜ່ານມາຍ້ອນສັງເກດເຫັນຖັງແກັສ ຢູ່ບ່ອນນັ່ງທາງຫລັງ ຂອງລົດທີ່ຈອດຖິ້ມໄວ້ ລົດຄັນນີ້ບໍ່ມີປ້າຍທະບຽນແລະໄຟເຕືອນໄດ້ເປີດໄວ້ ເຖິງແມ່ນວ່າຖັງແກັສທີ່ຢູ່ບ່ອນນັ່ງທາງຫລັງຂອງລົດເປັນຖັງເປົ່າກໍຈິງ ຖັງແກັສອີກ 5 ຖັງທີ່ຢູ່ບ່ອນເກັບເຄື່ອງກົ້ນລົດແມ່ນມີແກັສເຕັມ ພ້ອມກັບຖັງນ້ຳມັນກາຊວນອີກ 3 ຖັງ